谢灵运
拟魏太子邺中集诗 王粲
家本秦川，贵公子孙，遭乱流寓，自伤情多。
幽厉昔崩乱，桓灵今板荡。
伊洛既燎烟，函崤没无像。
整装辞秦川，秣马赴楚壤。
沮漳自可美，客心非外奖。
常叹诗人言，式微何由往。
上宰奉皇灵，侯伯咸宗长。
云骑乱汉南，纪郢皆扫荡。
排雾属盛明，披云对清朗。
庆泰欲重叠，公子特先赏。
不谓息肩愿，一旦值明两。
并载游邺京，方舟泛河广。
绸缪清燕娱，寂寥梁栋响。
既作长夜饮，岂顾乘日养！